Diari Oficial de la Generalitat Valenciana


Sumari del DOGV 3605, del 15-10-1999 (1999/8585)

RESOLUCIÓ de 4 d'octubre de 1999, de la Subsecretaria del Secretariat del Govern i Relacions amb les Corts de la Presidència de la Generalitat, per la qual es disposa la publicació del Conveni Marc de col·laboració entre la Generalitat Valenciana i la Fundació Vives per l'Humanisme i la Solidaritat.
------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   3605

Data del DOGV
:   15-10-1999

Secció del DOGV
:   III. CONVENIS I ACTES - A) CONVENIS INTERADMINISTRATIUS

Número del document
:   1999/8585


Data del document
:   04-10-1999

Organisme emissor
:   Conselleria de Presidència

Tipus de document
:   Resolució

Descriptors 

:   * cooperació administrativa
    * fundació

RESOLUCIÓ de 4 d'octubre de 1999, de la Subsecretaria del Secretariat del Govern i Relacions amb les Corts de la Presidència de la Generalitat, per la qual es disposa la publicació del Conveni Marc de col·laboració entre la Generalitat Valenciana i la Fundació Vives per l'Humanisme i la Solidaritat. [1999/8585]
  
Subscrit, després de la tramitació prèvia reglamentària, entre la Generalitat Valenciana i la Fundació Vives per l'Humanisme i la Solidaritat, el 28 de juny de 1999, un conveni marc de col·laboració, i en compliment del que estableix l'article 3.4 del Decret 20/1993, de 8 de febrer, del Govern Valencià, cal publicar en el Diari Oficial de la Generalitat Valenciana l'esmentat Conveni, que ha quedat inscrit en el Registre de Convenis amb el número 1.272/1999, i que figura com a annex d'aquesta resolució.
  
València, 4 d'octubre de 1999.- La subsecretaria del Secretariat del Govern i Relacions amb les Corts: Amparo Koninckx Frasquet.
  
Conveni marc de col·laboració entre la Generalitat Valenciana i la Fundació Vives per l'Humanisme i la Solidaritat.
  
València, 28 de juny de 1999
  
Reunits
  
D'una part, el senyor Eduardo Zaplana Hernández-Soro, president de la Generalitat Valenciana, en representació d'aquesta.
  
I d'altra el senyor Gaspar Ariño Ortiz, com a president de la Fundació Vives per l'Humanisme i la Solidaritat, tal i com consta en l'escriptura constitutiva de la Fundació de data 18 de desembre de 1995, les funcions de la qual assumeix el senyor Francisco Vallés Sales, en tindre la representació de la Fundació, segons acord adoptat en la reunió extraordinària i universal del Patronat, celebrada el dia 20 de desembre de 1997, i protocol·litzada en escriptura autoritzada pel notari de València, senyor José Corbí Coloma, de data 7 d'abril de 1998.
  
Intervenen cadascun d'ells en ús de les atribucions que tenen conferides i, reconeixent-se mútuament capacitat legal suficient per a atorgar el present conveni.
  
Exposen
  
Primer
  
Que la Fundació Vives per l'Humanisme i la Solidaritat, d'ara endavant Fundació Vives, és una fundació de caràcter sociocultural de naturalesa permanent, privada i sense ànim de lucre, que té per finalitat promoure la dignitat de la persona humana i aprofundir en les arrels de la nostra cultura valenciana.
  
Segon
  
Que és desig d'ambdues institucions subscriure un conveni marc, a fi d'establir les adequades fórmules de cooperació per al millor aprofitament dels recursos propis, destinat a l'execució de programes d'interés mutu, en les matèries anteriorment especificades.
  
A tal fi, les parts decideixen formalitzar el present conveni, que es regularà d'acord amb les següents
  
Clàusules
  
Primera
  
La finalitat d'aquest conveni és establir les línies de col·laboració entre la Generalitat Valenciana, a través de la Conselleria de Presidència, i la Fundació Vives, a fi de realitzar conjuntament activitats d'investigació, estudi i formació en temes d'interés comú. Per a dur a terme les esmentades finalitats, ambdues institucions col·laboraran en la promoció i foment de l'estudi i investigació sobre aspectes que afecten la societat valenciana en el seu conjunt, des de les perspectives política, econòmica, social i cultural, mitjançant la realització, edició i publicació d'estudis i investigacions, l'organització de conferències, congressos i seminaris, bé en el si de l'Escola de Formació Sociopolítica Joan Lluís Vives, bé en l'àmbit d'altres entitats els interessos de les quals coincidisquen amb els fins de l'organització, així com en aquelles altres iniciatives que decidisquen organitzar-se conjuntament o mitjançant la incorporació d'una de les parts, a les activitats que l'altra convoque.
  
Segona
  
Les dues institucions signants es comprometen a realitzar funcions d'ajuda, transmissió d'informació i assessorament d'assumptes d'interés comú, que faciliten el desplegament d'aquest conveni.
  
Tercera
  
El conveni marc es desplegarà mitjançant:
  
a) La col·laboració de la institució requerida a tal efecte, en una activitat de l'altra institució, sol·licitant de la col·laboració.
  
b) Els projectes de l'actuació conjunta, que ambdues institucions determinen. Per a cada projecte que s'inicie, en desplegament del present conveni marc, es formalitzarà un acord específic en què es determinaran les característiques d'aquest, així com els compromisos que assumeix cadascuna de les parts.
  
La supervisió dels programes i accions conjuntes correspondrà a cadascuna de les parts, en l'esfera de les seues respectives competències, i a la Comissió de Seguiment i Coordinació prevista en la clàusula sisena, quan l'entitat de les actuacions així ho aconselle.
  
La Generalitat i la Fundació Vives podran divulgar, en la forma que estimen convenient, les accions i experiències que es deriven dels projectes que es realitzen en el desplegament del conveni marc, tret que en els acords específics s'establisquen limitacions a aquesta divulgació o es determine la seua confidencialitat, i fent constar, en tot cas, la participació d'ambdues institucions en aquestes.
  
Quarta
  
La formalització del present conveni marc no comporta cap despesa. No obstant això, quan el seu desplegament exigira aportacions econòmiques per alguna de les parts o per ambdues, els costos econòmics, així com la participació en aquests, seran acordats per a cada projecte en els acords específics corresponents, l'efecte de l'entrada en vigor dels quals quedarà supeditada a que les autoritats competents fiscalitzen i aproven la corresponent despesa.
  
Cinquena
  
A fi d'impulsar les activitats de col·laboració, objecte del present conveni marc, en el termini màxim d'un mes, a partir del moment de la seua firma, es constituirà una Comissió de Seguiment i Coordinació, en règim de paritat, amb representants d'ambdues institucions.
  
Seran membres permanents d'aquesta comissió dos representants de la Conselleria de Presidència de la Generalitat Valenciana i dos representants de la Fundació Vives.
  
Aquesta comissió, que haurà de reunir-se periòdicament, té per finalitat servir com a mecanisme operatiu per a la coordinació entre ambdues institucions, i impartirà les directrius que calguen.
  
Sisena
  
El present conveni marc tindrà vigència indefinida des del moment de la seua firma, sense perjudici de la seua extinció per denúncia unilateral, mutu acord o qualsevol de les causes previstes en la contractació administrativa.
  
La resolució d'aquest conveni marc no afectarà el desplegament dels acords específics que s'hagueren formalitzat, els quals es mantindran vigents fins a la seua total conclusió.
  
En prova de conformitat, firmen ambdues parts el present conveni marc, per duplicat exemplar, al lloc i data assenyalats a l'encapçalament, quedant un exemplar en poder de cadascuna de les parts.
  
Per la Generalitat Valenciana, el senyor Eduardo Zaplana Hernández-Soro, president.